शेयर बाजार में तेजी, सेंसेक्स 210 अंक चढ़ा  
कंपनियों के बेहतर तिमाही नतीजों से उत्साहित घरेलू फंडों द्वारा आईटी एवं मेटल शेयरों में लिवाली से बंबई स्टॉक एक्सचेंज का सेंसेक्स 210 अंक सुधर गया।
मजबूत वैश्विक रुख के बीच कंपनियों के बेहतर तिमाही नतीजों से उत्साहित घरेलू फंडों द्वारा आईटी एवं मेटल शेयरों में लिवाली से बंबई स्टॉक एक्सचेंज का सेंसेक्स 210 अंक सुधर गया। 30 शेयरों वाला सेंसेक्स 209.80 अंक मजबूत होकर 19,092.05 अंक पर बंद हुआ।  नेशनल स्टॉक एक्सचेंज के निफ्टी में भी 69.30 अंक की बढ़ोतरी हुई और यह बाजार बंद होने के समय 5,724.05 अंक पर था। बाजार विश्लेषकों ने कहा कि टीसीएस द्वारा तीसरी तिमाही के शुद्ध लाभ में 30 प्रतिशत की बढ़ोतरी दर्ज किए जाने से बाजार की धारणा में सुधार आया।  इस्पात की कीमतों में बढ़त एवं विदेश में प्रमुख धातुओं में तेजी से मेटल शेयर भी लिवाली के केंद्र में रहे। आईटी शेयरों में लिवाली से आईटी इंडेक्स 2.60 प्रतिशत चढ़कर 6,720.76 अंक पर बंद हुआ।  आईटी शेयरों में टीसीएस 62.40 रुपये चढ़कर 1,200.55 रुपये पर बंद हुआ, जबकि इंफोसिस 50.20 रुपये चढ़कर 3,318.15 रुपये और विप्रो 13 रुपये मजबूत होकर 479.15 रुपये पर बंद हुआ।